
Informasjonsteknologi for lærarar I

Fredag 11.12.98     (6 timar)
Oppgåve 1
Operativsystem
(20 %)

a) Gjer kort greie for dei viktigaste funksjonane til eit operativsystem.
b) Gjer kort greie for kva ein meiner med ei mappe i Windows 95. 

c) I Windows 95 kan det nyttast lange filnamn. Forklar kort kva som ligg i det omgrepet.

d) Ved klikk med høgre museknapp på ulike objekt, ikon eller ord i Windows 95 og i ulike program (i Windows 95), vil det ofte kome opp ein meny. Denne kan vere forskjellig frå objekt til objekt. Kvifor? Gi eksempel på bruk av høgre museknapp.
e) Kvifor kan ein seie at Windows 95 er eit dokumentorientert operativsystem? Korleis vurderer du denne dokumentorienteringa ut frå eit brukarperspektiv, og kva hjelpemiddel har ein i Windows 95 for å utnytte denne dokumentorienteringa?

f) Gjer greie for korleis ein kan slette filer utan at dei vert lagde i papirkorga i Windows 95. Gjer greie for når ein bør bruke slik sletting. Forklar kort forskjellen på sletting av filer på ein lokal harddisk og på ein nettverksstasjon med omsyn til bruk av papirkorga.
Oppgåve 2
Tekstbehandling 
(15%)

a) Forklar kort følgjande omgrep i MS Word 97: utskriftsformat, forhåndsvisning og punktliste.

b) Mange faktorar påverkar kor lesbar ein tekst er. Gi fem gode råd om typografi i samband med tekstbehandling.

Du har skrive ein illustrert artikkel i MS Word 97. Illustrasjonane er skjermdump (i .BMP-format) eller innscanna bilete (i .TIF-format). Alle illustrasjonar er i fargar. Artikkelen skal sendast som e-post-vedlegg til eit forlag som skal publisere han i ei større artikkelsamling. Artikkelsamlinga skal ikkje trykkjast i fargar. I utgangspunktet er fila ARTIKKEL.DOC på 24,5 Mb

c) Forklar kort kva ein skjermdump er og korleis ein lagar slike i Windows 95.
d) Forklar kort kva som påverkar fil-storleiken i ARTIKKEL.DOC, og kva ein kan gjere for å redusere fil-storleiken utan at det går ut over innhaldet i høve til den bruken fila er tiltenkt.
e) Forklar kort kva ein alltid bør gjere med store filer før dei vert sende som e-post-vedlegg. Nemn aktuelle verktøy og korleis desse kan skaffast.

For alle artiklane i samlinga er det avtalt to tittelnivå. Dette er gjort for å førebu artikkelsamlinga for generering av automatisk innhaldsliste. 

f) Forklar kort korleis ein genererer automatisk innhaldsliste i MS Word 97.

Oppgåve 3
Nettverk og kommunikasjon 
(20%)

a) Lokale nettverk (LAN) vert gjerne delte inn i tre ulike typar (topologiar). Nemn kort desse topologiane, og forklar kort kva topologi som er mest aktuell å bruke på ein ungdomsskole med t.d. 16 klassar.

b) Når det gjeld overføring av data i eit nettverk, skiljer ein mellom linjesvitsja og pakkesvitsja nett. Kvifor fungerer pakkesvitsjing så bra? Forklar kort.

c) Forklar kort kva eit modem er og korleis det fungerer.

d) Forklar kort kva ein paritetsbit er.

e) Tenestene i Internett kan grovt sett delast inn i 6 kategoriar. Nemn kort desse kategoriane.

f) Ein skule treng programvarer til bruk i faget Kunst og handverk. I L-97 står det at elevane i 8. klasse skal ”eksperimentere med skanning og enkel datamanipulasjon med utgangspunkt i egne tegninger og foto og i egen dekor”. Du får i oppdrag å orientere i lærarråd om kva muligheter som finst når det gjeld å få tak i evt. gratisprogram (eng: shareware) via Internett til t.d. datamanipulasjon av foto. Forklar kort kva du vil seie i lærarråd.

Oppgåve 4 
Rekneark (15%)

a) Forklar kort kva ei rekneark-celle er og kva ei slik celle kan innehalde.

b) Forklar kort omgrepa arbeidsbok og ark slik dei er brukte i MS-Excel 97.

c) Du arbeider på Ark1 i ei arbeidsbok, og ønskjer at innhaldet i celle C4 skal vere summen av innhaldet i celle A7 på Ark2 og innhaldet i celle D9 på Ark3. Skriv formelen som skal liggje i celle C4 på Ark1.

d) Forklar kort samanhengen mellom omgrepa autokopiering og absolutt adressering. 

e) Forklar kort kva funksjonar desse knappane representerer i MS-Excel 97: 


f) Ved valet til nytt kommunestyre i ein liten kommune vart resultatet slik: Ap: 12, H: 10, KrF: 7, FrP: 5, og SV: 3
g) Du skal skrive ein kort artikkel om valet i MS-Word 97, og treng ein grafisk illustrasjon som framstiller valresultatet. Lag ei enkel skisse til illustrasjonen, og forklar kort korleis du kan lage han i MS-Excel 97.

h) Forklar kort innhaldet i cellene D9, H5 og J8: 
D9 = HVIS(A5>18;«Ja»;«Nei»)
H5 = MINST(B27:B40)
J8 = NÅ()

Oppgåve 5 
Database (20%)

a) Forklar kort samanhengen mellom omgrepa felt, tabell, attributt, entitetstype, post og entitet. Bruk gjerne skisse(r).

b) Forklar omgrepa primærnøkkel og framandnøkkel, og grei kort ut om særlege omsyn ein må ta når det gjeld kva datatype ein framandnøkkel kan ha.

c) Forklar kort omgrepet normalisering.

Du har fått i oppdrag å utvikle ein database i MS Access 97 for ein lokal klubb der medlemmene samlar på postkort. Postkort, anten det er vanlege prospektkort, kunstkort eller julekort, er i våre 
e-post-tider populære samleobjekt. Postkort finst over heile verda, og kan sjølvsagt grupperast i mange kategoriar. Alle postkort har t.d. ein utgjevar, ein opphavsmann, eit motiv og eit produksjonsår. Opphavsmannen kan vere t.d. fotograf, kunstmålar eller teiknar. Motiva kan vere trykte i fargar eller i svart/kvitt. Eit postkort kan vere ubrukt eller sendt frå eit postkontor, i inn- eller utland. Det finst fleire klubbar for postkortsamlarar i Noreg.

d) Lag ein konseptuell datamodell for databasen. Modellen skal omfatte minst 3 aktuelle entitetstypar. Definér nødvendige attributt og nøklar. 

e) Lag ei skisse til tabellar på grunnlag av datamodellen. Markér relasjonane mellom dei aktuelle tabellane og få fram kva relasjonstypar det er tale om.

f) Ta utgangspunkt i MS Access 97, og forklar kort omgrepa spørjing og skjema. 
Ta utgangspunkt i postkort-databasen, og gi konkrete eksempel på kvart av omgrepa.

g) Nemn tre ulike måtar å lage rapportar på i MS Access 97.

Oppgåve 6
Konfiguering og kravspesifikasjon
(10 %)

Når ein søkjer på Internett, møter ein mykje interessant stoff som ein ønskjer å studere nærare. Det kan vere t.d. tekst, bilete, film eller lyd. Men ikkje alltid får ein ”tak i” dei ulike tilboda. Kanskje kjem følgjande melding opp på skjermen: 
This page contains information of the type xxx that 
can only be viewed with the appropriate plug-in. 
What do you want to do? 

a)
Ja, kva gjer ein då? Forklar kort.
Du er nytilsett lærar på ein skule som skal kjøpe inn datautstyr. Ingen av dei andre lærarane ved skulen har formell kompetanse innan IT, og du vert automatisk tildelt rolla som ”ressursperson”. Skulen har fått eit tilbod frå hjørnesteins-verksemda i bygda, ”Verftet”, om å kjøpe 30 brukte datamaskinar til kr. 2500 pr. stk.. Rektor har notert ned på ein lapp den informasjonen som følgjer med tilbodet:


Prosessor: Intel Pentium 

Hastighet: 75 MHz

Internlager: 8 Mb

Harddisk: 210 Mb 

CD-spelar: 4X 

Skjerm: 15 tommar, farge

Skulen har ikkje installert lokal-nett. Rektor har uttalt i lærar-råd at skulen har fått eit ”svært godt tilbod på datamaskinar” frå ”Verftet”. På skulen er det i inneverande år budsjettert med kr. 75 000 til IT-innkjøp. Desse midlane skal primært nyttast til å skaffe Internett-tilgang til elevmaskinane. Dette er eit politisk vedtak, i tråd med kommunen si satsing på IT. 

Du er saksbehandlar, og skal gjere greie for ditt syn på tilbodet på neste lærarråd. Sidan dei andre lærarane ikkje er særleg kjende med IT-omgrep, skal du kommentere tilbodet på grunnlag av den informasjonen du har fått. I tillegg skal du óg kort forklare kva omgrepa betyr. 

b)
Som førebuing til lærarrådet skal du skrive ned kommentarane og forklaringane dine. 
I konklusjonen din skal det kome fram kva du meiner om tilbodet.







Side 3 av 3

_911382393

